Cerpen : Pahala Terakhir Seorang Isteri 


Sehingga kini, setiap kali saya terkenang kepadanya, air mata saya mengalir di pipi. 
Saya akan bermunajat dan memohon keampunan darpada Allah. 

Peristiwa yang menimpa diri saya kira-kira dua tahun yang lalu sering datang meragut 
ketenangan yang cuba dipupuk hari demi hari. Saya selalu kecundang. Justeru saya 
masih belum dapat memaafkan kesalahan yang telah dilakukan. Kesalahan yang 
disangka ringan, tetapi rupa-rupanya mendatangkan rasa bersalah yang tidak pernah 
berkesudahan hingga ke hari ini. 

Ingin saya paparkan peristiwa yang menimpa diri ini untuk tatapan anda sekalian, 
untuk dijadikan teladan sepanjang hidup. Untuk pengetahuan semua, di kalangan 
sahabat-sahabat dan saudara-mara, saya dianggap sebagai seorang isteri yang baik. 
Tidak keterlaluan jika dikatakan saya menjadi contoh teladan seorang isteri bekerja 
yang begitu 

taat berbakti kepada suami. Walau bagaimana penat dan sibuk sekalipun, urusan 
rumah tangga seperti melayan suami dan menguruskan anak-anak tidak pernah saya 
abaikan. 

Kami dianggap pasangan romantik. Suami saya seorang lelaki yang amat memahami 
jiwa saya, berlemah lembut terhadap keluarga, ringan tulang untuk bersama-sama 
menguruskan rumah apabila pulang dari kerja dan lain-lain sifat yang baik ada pada 
dirinya. Waktu sembahyang dan waktu makan merupakan waktu terbaik untuk 
mengeratkan ikatan kekeluargaan dengan sembahyang berjemaah dan makan 
bersama. Pada waktu inilah biasanya beliau akan memberi tazkirah dan peringatan 
kepada kami agar menjadi hamba yang bertakwa. 

Dari sudut layanan seorang isteri terhadap suami, saya amat memahami akan 
kewajipan yang harus ditunaikan. Itulah peranan asas seorang isteri terhadap 
suaminya. Allah menciptakan Hawa semata-mata untuk melayani Adam dan 
menghiburkannya. Meskipun syurga dipenuhi dengan kekayaan dan kemewahan, 
namun tidak mampu mengisi jiwa Adam yang kosong melainkan dengan diciptakan 
Hawa. Oleh itu saya menganggap tugas mengurus rumah tangga, mengurus anak-anak 
dan bekerja di pejabat adalah tugas nombor dua setelah tugas pertama dan utama, iaitu 
melayani suami. 

Sebagai seorang pekerja yang juga sibuk di pejabat, ada kalanya rasa penat dan letih 
menghambat sehingga saya pulang ke rumah. Tetapi saya bersyukur kerana suami 
amat memahaminya. Berkat tolong-menolong dan bertolak-ansur, hal tersebut tidak 
pernah menjadi masalah dalam keluarga. Bahkan sebaliknya menumbuhkan rasa kasih 
dan sayang antara satu sama lain kerana masing-masing dapat menerimanya dan 
mengorbankan kepentingan masing-masing. 

Sehinggalah tiba pada satu hari yang mana pada hari itu datangnya ketentuan Allah 
yang tidak dapat diubah oleh sesiapapun. Hari itu merupakan hari bekerja. Agenda 
saya di pejabat amat sibuk, bertemu dengan beberapa orang pelanggan dan 
menyelesaikan beberapa tugasan yang perlu disiapkan pada hari itu juga. Pukul lima 
petang, saya bersiap-siap untuk pulang ke rumah, Penat dan letih tidak dapat 
digambarkan. 

Apabila sampai di rumah, saya lihat suami telah pulang dari pejabat. Dia telah 
membersihkan dirinya dan sedang melayani anak-anak, bermain-main dan bergurau- 
senda. Dia kelihatan sungguh gembira pada petang itu. Saya begitu terhibur melihat 
telatah mereka, kerana suasana seperti itu jarang berlaku pada hari bekerja. 

Maklumlah masing-masing penat. 



Suami sedar saya amat penat pada hari itu. Oleh itu dia meminta agar saya tidak 
memasak, sebaliknya mencadangkan agar kami makan di sebuah restoran makanan 
laut di pinggir bandar. Dengan senang hati saya dan anak-anak menyetujuinya. 

Kami pulang ke rumah agak lewat, kira-kira jam 11 malam. Apa tidaknya, kami 
berbual-bual panjang ketika makan, bergurau-senda dan usik-mengusik. Seperti tiada 
lagi hari untuk esok. Selain anak-anak, suami sayalah orang yang kelihatan paling 
gembira dan paling banyak modal untuk bercakap pada malam itu. 

Hampir jam 12 barulah masing-masing merebahkan badan di katil. Anak-anak yang 
kekenyangan dan mengantuk segera lelap. Saya pun hendak melelapkan mata, tetapi 
belaian lembut suami mengingatkan saya agar tidak tidur lagi. Saya cuba 
menggagahkan diri melayaninya, tetapi hati saya hanya separuh saja jaga, separuh 
lagi tidur. Akhirnya saya berkata kepadanya sebaik dan selembut mungkin, "Abang, 
Zee terlalu penat," lalu saya menciumnya dan memberi salam sebagai ucapan terakhir 
sebelum tidur. 

Sebaliknya suami saya terus merangkul tubuh saya. Dia berbisik kepada saya bahawa 
itu adalah permintaan terakhirya. Namun kata-katanya itu tidak meresap ke dalam hati 
saya kerana saya telah berada di alam mimpi. Suami saya perlahan-lahan melepaskan 
rangkulannya. 

Keesokannya di pejabat, perasaan saya agak tidak menentu. Seperti ada perkara yang 
tidak selesai. Saya menelefon suami, tetapi tidak berjawab. Sehinggalah saya dapat 
panggilan yang tidak dij angka sama sekali - panggilan dari pihak polis yang 
menyatakan suami saya terlibat dengan kemalangan dan dikehendaki datang segera ke 
hospital. Saya bergegas ke hospital, tetapi segala-galanya sudah terlambat. Allah lebih 
menyayangi suami saya, dan saya tidak sempat bertemunya. 

Meskipun reda dengan pemergian suami, tetapi perasaan terkilan dan bersalah tidak 
dapat dikikis dari hati saya kerana tidak melayaninya pada malam terakhir 
kehidupannya di dunia ini. Hakikatnya itulah pahala terakhir untuk saya sebagai 
seorang isteri. Dan yang lebih saya takuti sekiranya dia tidak reda terhadap saya pada 
malam itu, maka saya tidak berpeluang lagi untuk meminta maaf daripadanya. 

Sabda Rasulullah s.a.w; "Demi Allah yang jiwaku di tangan-Nya, tiada seorang suami 
yang mengajak isterinya tidur bersama di tempat tidur, tiba-tiba ditolak oleh isterinya, 
maka malaikat yang di langit akan murka kepada isterinya itu, hingga dimaafkan oleh 
suaminya." 

Sehingga kini, setiap kali saya terkenang kepadanya, air mata saya akan mengalir di 
pipi. Saya akan bermunajat dan memohon keampunan daripada Allah. Hanya satu 
cara saya fikirkan untuk menebus kesalahan itu, iaitu dengan mendidik anak-anak 
agar menjadi mukmin sejati. Agar pahala amalan mereka akan mengalir kepada ayah 
mereka. Hanya itulah khidmat yang dapat saya berikan sebagai isterinya. Itulah 
harapan saya... semoga Allah perkenankannya. 



